» EL 9 TV, finalista dels Premis Zapping de televisió | EL9NOU.CAT
La nominació és pel programa ‘El club dels poetes morts. El càsting’
09/02/2018 | 13:10
Al programa hi participen joves osonencs d'entre 15 i 20 anys. EL 9 TV n'emet un episodi cada dimarts | EL 9 TV
EL 9 TV és un dels finalistes en la categoria de Televisió Local de la 23a edició dels Premis Zapping pel programa El club dels poetes morts. El càsting. Es tracta d’un espai d’entreteniment estrenat aquest gener que recull les proves de selecció d’una quarantena de joves de la comarca que volen accedir al repartiment d’El club dels poetes morts, una adaptació teatral de la pel·lícula de Peter Weir que L’Atlàntida de Vic estrenarà a mitjans de març. EL 9 TV n’ofereix un capítol cada dimarts a les 10 del vespre. La setmana vinent se’n farà la quarta entrega. La Xarxa també comença a emetre el programa aquest divendres a les 9 del vespre pel canal 159 de Movistar+. Cada episodi mostra com afronten la prova els joves, com la resolen i quines són les seves sensacions després de passar per davant d’un jurat format per Carme Rubio, Jacob Valltramunt, Jordi Arqués, Montse Albàs, Pep Paré, Ramon Ferrer i el director de l’espectacle, Xevi Font.
EL 9 TV ja va guanyar la categoria de Televisions Locals dels Premis Zapping l’any 2016 amb el programa Des del campanar. Anteriorment havia estat finalista amb Reporters. El 2013, els Premis de Televisió Local també van reconèixer l’espai Fem un musical d’EL 9 TV com el millor programa de televisió local de l’any 2012.
Des del campanarEL 9 TVEl club dels poetes mortsFem un MusicalPremis Zapping